I flere af de deltagende kommuner er metoderne fra I sikre hænder nu måden, der arbejdes på i hele kommunen. 40 enheder deltog i I sikre hænder 2, og allerede ved programmets afslutning tre år senere var metoderne spredt til yderligere 53 enheder. Det svarer til, at forbedringsmetoden og de kliniske indsatser i varieret grad var spredt til 53 % af de totale enheder i de 13 kommuner i løbet af projektperioden. I de 5 pilotkommuner så vi blot halvandet år efter selve programmet fra 2013-2016, at metoden og indsatserne var spredt til hele sundheds- og omsorgsområdet i flere af kommunerne, og at forbedringsmetoden også blev anvendt i relation til andre indsatsområder.